Bejaarde deur eie honde aangevalArgieffoto ter illustrasie. ŉ 82-jarige man het Vrydag ernstige beserings opgedoen nadat sy twee honde hom aangeval het. Russel Meiring, woordvoerder van ER24, het gesê die voorval het by ŉ huis in Cameronweg in Pinetown, KwaZulu-Natal, plaasgevind. “Sy vrou het paramedici na die huis ontbied nadat hy aangeval is. Paramedici het hom in die sitkamer gevind met verskeie bytmerke regoor sy arms, nek en kop,” het Meiring gesê. Die man is behandel en na die St Augustines-hospitaal geneem vir verdere behandeling. Die honde se ras is nie bekend nie en dit is ook nie duidelik wat tot die aanval gelei het nie.